b"\n_START_ARTICLE_\nSamuel Capricornus\n_START_SECTION_\nLiv\n_START_PARAGRAPH_\nCapricornus' far var en evangelisk prest som flyktet fra religi\xc3\xb8s forf\xc3\xb8lgelse under motreformasjonen._NEWLINE_Fra 1643 til 1646 studerte Capricornus spr\xc3\xa5k og teologi i Schlesien. Deretter kom han som musiker til keiserhoffet i Wien, der han ble kjent med musikken til Giovanni Valentini og Antonio Bertali. Etter et kort opphold i Reutlingen var han privatl\xc3\xa6rer i Bratislava i to \xc3\xa5r, og fra 1651 til 1657 arbeidet han som musikkdirekt\xc3\xb8r i ulike kirker og som musikkl\xc3\xa6rer ved et gymnas._NEWLINE_I mai 1657 ble han utnevnt til hoffkapellmester i Stuttgart. Denne posten beholdt han resten av sitt korte liv. Tjenestetiden ved hoffet i W\xc3\xbcrttemberg ble overskygget av en bitter strid med organisten i Stiftskirche, Philipp Friedrich B\xc3\xb6ddecker, som mente seg forbig\xc3\xa5tt da Capricornus fikk hoffkapellmestertittelen. B\xc3\xb6ddecker vendte hoffmusikerne mot Capricornus, og de to komponistene kritiserte gjensidig hverandres verk._NEWLINE_Capricornus var en produktiv komponist som skrev verk i nesten alle av sin tids musikkformer. Han bidro til \xc3\xa5 utvikle formene geistlig konsert og kantate i overgangstiden mellom Heinrich Sch\xc3\xbctz og Johann Sebastian Bach. Verkene hans ble spredt over store omr\xc3\xa5der, b\xc3\xa5de som avskrifter og trykte verk._NEWLINE_Johann Fischer studert hos Capricornus fra 1661 og fram til Capricornus' d\xc3\xb8d i 1665."